Interlopul Adrian Corduneanu, eliberat din închisoare în baza recursului compensatoriu. Cristi Danileț, unul dintre judecătorii care au pronunțat decizia

Temutul interlop Adrian Corduneanu a fost eliberat, luni, din penitenciar, după o decizie a Tribunalului Cluj. Acesta a beneficiat de legea recursului compensatoriu, scăpând de 207 zile de închisoare. Unul dintre judecătorii care au luat decizia este Cristi Danileț, notează ziardecluj.ro.

Corduneanu era condamnat la 4 ani și 8 luni de închisoare pentru șantaj. De la data primului mandat de arest preventiv, "Beleaua" a executat efectiv 1.095 zile închisoare din totalul de 1.705 zile ce totalizează pedeapsa. La cele 1.095 zile, se adaugă 207 zile considerate ca executate ca urmare a aplicării prevederilor Legii privind recursul compensatoriu. El a fost eliberat pentru că a îndeplinit condiția de a ispăși fracţia legală de două treimi din pedeapsă.

Anterior, Judecătoria Gherla i-a respins cererea de eliberare condiționată, dar interlopul a contestat decizia la Tribunalul Cluj. Luni, judecătorii Marius Lupea și Cristi Danileț au decis eliberarea acestuia.

